text: Kvindelig motorcyklist dræbt - bilist overså hende
  15 august 2017 kl. 08.48
  En 51-årig kvindelig motorcyklist fra Børkop mistede mandag aften livet, da hun blev påkørt af en bil nær Sejs ved Silkeborg.
  Politiet fik anmeldelsen af ulykken klokken 21.24, oplyser vagtchef Simon Skelkjær, Midt- og Vestjyllands Politi, til Ritzau.
  I Sejs kom kvinden kørende, da en bil kørte ud på vejen foran hende, hvor bilens chauffør, en 24-årig kvinde fra Silkeborg, overså sin vigepligt.
  Kvinden på motorcyklen tørnede ind i bilen og kom meget alvorligt til skade. Hun døde kort efter af sine kvæstelser.
  Føreren af bilen slap fra ulykken uden at komme til skade, oplyser vagtchefen.
  